Document ID: 32005R1454

PADOMES REGULA (EK) Nr. 1454/2005
(2005. gada 2. septembris),
ar kuru groza pielikumu Regulai (EK) Nr. 2042/2000, ar ko piemēro galīgo antidempinga maksājumu attiecībā uz Japānas izcelsmes televīzijas kameru sistēmu importu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 384/96 (1995. gada 22. decembris) par aizsardzību pret importu par dempinga cenām no valstīm, kas nav Eiropas Kopienas dalībvalstis (1), (“pamatregula”),
ņemot vērā priekšlikumu, ko iesniegusi Komisija pēc apspriešanās ar Padomdevēju komiteju,
tā kā:
A. IEPRIEKŠĒJĀS PROCEDŪRAS
(1)
Padome ar Regulu (EK) Nr. 1015/94 (2) piemēroja galīgo antidempinga maksājumu attiecībā uz Japānas izcelsmes televīzijas kameru sistēmu (“TKS”) importu.
(2)
Regulas (EK) Nr. 1015/94 1. panta 3. punkta e) apakšpunktā Padome īpaši izslēdza no antidempinga maksājuma piemērošanas jomas kameru sistēmas, kas iekļautas minētās regulas pielikumā (“pielikums”) un kas ir augstākās klases profesionālo kameru sistēmas, uz kurām attiecas Regulas (EK) Nr. 1015/94 1. panta 2. punkta ražojuma definīcija, bet ko nevar uzskatīt par televīzijas kameru sistēmām.
(3)
Padome 1995. gada oktobrī ar Regulu (EK) Nr. 2474/95 (3) grozīja Regulu (EK) Nr. 1015/94, jo īpaši attiecībā uz līdzīgu ražojumu definīciju un atsevišķiem profesionālo kameru sistēmu modeļiem, kurus skaidri izslēdza no galīgā antidempinga maksājuma jomas.
(4)
Padome 1997. gada oktobrī ar Regulu (EK) Nr. 1952/97 (4) grozīja galīgā antidempinga maksājuma likmes diviem uzņēmumiem, proti, Sony Corporation un Ikegami Tsushinki Co. Ltd saskaņā ar 12. pantu pamatregulā. Turklāt Padome īpaši izslēdza no antidempinga maksājuma piemērošanas jomas atsevišķus profesionālo kameru sistēmu modeļus, pievienojot tos pielikumam.
(5)
Padome 1999. gada janvāri ar Regulu (EK) Nr. 193/1999 (5) un 2000. gada janvārī ar Regulu (EK) Nr. 176/2000 (6) izdarīja grozījumus Regulā (EK) Nr. 1015/94, pievienojot pielikumam atsevišķus profesionālo kameru sistēmu nākamos modeļus, tādējādi izslēdzot tos no galīgā antidempinga maksājuma piemērošanas jomas.
(6)
Padome 2000. gada septembrī ar Regulu (EK) Nr. 2042/2000 (7) apstiprināja galīgos antidempinga maksājumus, kurus piemēroja ar Regulu (EK) Nr. 1015/94 saskaņā ar pamatregulas 11. panta 2. punktu.
(7)
Padome 2001. gada janvārī ar Regulu (EK) Nr. 198/2001 (8) un 2001. gada maijā ar Regulu (EK) Nr. 951/2001 (9) izdarīja grozījumus Regulā (EK) Nr. 2042/2000, pievienojot Regulas (EK) Nr. 2042/2000 pielikumam atsevišķus profesionālo kameru sistēmu nākamos modeļus, tādējādi izslēdzot tos no galīgā antidempinga maksājuma piemērošanas jomas.
(8)
Pēc starpposma pārbaudes 2001. gada septembrī, kas tika veikta saskaņā ar pamatregulas 11. panta 3. punktu, Padome ar Regulu (EK) Nr. 1900/2001 (10) apstiprināja galīgā antidempinga maksājuma līmeni, kas noteikts ar Regulu (EK) Nr. 2042/2000 par TKS importu ražotājam eksportētājam Hitachi Denshi Ltd.
(9)
Padome 2002. gada septembrī ar Regulu (EK) Nr. 1696/2002 (11) un 2004. gada aprīlī ar Regulu (EK) Nr. 825/2004 (12) izdarīja grozījumus Regulā (EK) Nr. 2042/2000, pievienojot Regulas (EK) Nr. 2042/2000 pielikumam atsevišķus profesionālo kameru sistēmu nākamos modeļus, tādējādi izslēdzot tos no galīgā antidempinga maksājuma piemērošanas jomas.
(10)
Padome 2005. gada janvārī ar Regulu (EK) Nr. 84/2005 izdarīja grozījumus Regulā (EK) Nr. 2042/2000, pievienojot Regulas (EK) Nr. 2042/2000 pielikumam divus profesionālo kameru sistēmu modeļus, tādējādi izslēdzot tos no galīgā antidempinga maksājuma piemērošanas jomas.
B. IZMEKLĒŠANA ATTIECĪBĀ UZ JAUNIEM PROFESIONĀLO KAMERU SISTĒMU MODEĻIEM
1. Procedūra
(11)
Trīs Japānas ražotāji eksportētāji, proti, Ikegami Tsushinki Co., Ltd (“Ikegami”), Hitachi Denshi (Europa) GmbH (“Hitachi”) un Matsushita informēja Komisiju, ka tie plāno ieviest Kopienas tirgū jaunus profesionālo kameru sistēmu modeļus, un lūdza iekļaut šos jaunos modeļus, ieskaitot to papildu aprīkojumu, Regulas (EK) Nr. 2042/2000 pielikumā un tādējādi atbrīvot tos no antidempinga maksājumu piemērošanas.
(12)
Komisija par to informēja attiecīgo Kopienas ražošanas nozares pārstāvjus un uzsāka izmeklēšanu, lai noskaidrotu, vai uz attiecīgajiem ražojumiem attiecas antidempinga pasākumi un vai būtu attiecīgi jāgroza Regulas (EK) Nr. 2042/2000 priekšrakstu daļa.
2. Modeļi, uz kuriem attiecas izmeklēšana
(13)
Iesniegtie pieprasījumi saņemt atbrīvojumu attiecas uz šādiem kameru sistēmu modeļiem, kuriem pievienota attiecīgā tehniskā informācija:
i)
Ikegami:
-
kameru galvas HC-500 un HC-500W;
ii)
Hitachi:
-
kameras galva V-35;
-
kameras vadības bloks RU-Z35;
-
kameras adapters CA-Z35;
-
kameras adapters EA-Z35;
iii)
Matsushita:
-
kameras galva AW-E860L.
Visi modeļi tika uzrādīti kā modeļi, kas ir nākamie pēc tiem modeļiem, kuri jau ir izslēgti no spēkā esošo antidempinga pasākumu jomas.
3. Atzinums
i) Kameru galvas HC-500 un HC-500W
(14)
Tika konstatēts, ka kameru galvas HC-500 un HC-500W atbilst Regulas (EK) Nr. 2042/2000 1. panta 2. punkta c) apakšpunkta ražojuma aprakstam. Tomēr šos modeļus galvenokārt izmanto profesionālajā vidē. Kopienas ražošanas nozares pārstāvji apgalvoja, ka šīs kameras galvas nevar izmantot apraides nolūkos saistībā ar attiecīgo trīsdzīslu sistēmu un/vai trīsdzīslu adapteri. Tomēr, pamatojoties uz pieejamo informāciju un informāciju attiecībā uz iepriekšējiem modeļiem, konstatēja, ka kameru galvas HC-500 un HC-500W netiek pārdotas Kopienas tirgū ar atbilstošu trīsdzīslu sistēmu vai adapteri. Tādēļ šajā tirgū šie modeļi netika izmantoti kā apraides kameras Regulas (EK) Nr. 2042/2000 nozīmē. Tādējādi saskaņā ar Kopienas iestāžu pieņemto praksi secināja, ka šīs kameras būtu jāuzskata par profesionālajām kameru sistēmām saskaņā ar Regulas (EK) Nr. 2042/2000 1. panta 3. punkta e) apakšpunkta definīciju. Tāpēc šie modeļi būtu jāizslēdz no pašreizējo antidempinga pasākumu piemērošanas jomas un jāiekļauj Regulas (EK) Nr. 2042/2000 pielikumā.
(15)
Saskaņā ar Kopienas iestāžu pieņemto praksi šie modeļi būtu jāatbrīvo no antidempinga maksājuma no dienas, kad Komisijas dienesti saņēmuši attiecīgo pieprasījumu piešķirt atbrīvojumu. Tādējādi visi šādu importēto kameru ievedumi no 2004. gada 28. oktobra ieskaitot, būtu jāatbrīvo no galīgā antidempinga maksājuma:
Ikegami - kameru galvas: HC-500 un HC-500W;
ii) kameras galva V-35, kameras vadības bloks RU-Z35 un kameras adapteri CA-Z35 un EA-Z35
(16)
Tika konstatēts, ka kameras galva V-35, bāzes stacija RU-Z35 un adapteri CA-Z35 un EA-Z35 atbilst Regulas (EK) Nr. 2042/2000 1. panta 2. punkta c) apakšpunkta ražojuma aprakstam. Tomēr šos modeļus galvenokārt izmanto profesionālos nolūkos un tie netiek pārdoti Kopienas tirgū ar atbilstošu trīsdzīslu sistēmu vai adapteri. Tādējādi secināja, ka šie modeļi būtu jāuzskata par profesionālajām kameru sistēmām, kas atbilst Regulas (EK) Nr. 2042/2000 1. panta 3. punkta e) apakšpunkta definīcijai. Tāpēc šī sistēma (galva, bāzes stacija un adapteri) un tās papildu aprīkojums būtu jāizslēdz no pašreizējo antidempinga pasākumu piemērošanas jomas un jāiekļauj Regulas (EK) Nr. 2042/2000 pielikumā.
(17)
Saskaņā ar Kopienas iestāžu pieņemto praksi šī televīzijas kameras sistēma būtu jāatbrīvo no antidempinga maksājuma no dienas, kad Komisijas dienesti saņēmuši attiecīgo pieprasījumu piešķirt atbrīvojumu. Tādējādi visi šādu kameru un to papildu aprīkojuma ievedumi, kas importēti 2005. gada 27. janvārī vai pēc šā datuma, būtu jāatbrīvo no galīgā antidempinga maksājuma:
Hitachi - krāsu kameras galva V-35,
kameras vadības bloks RU-Z35,
kameras adapteri CA-Z35 un EA-Z35;
iii) Kameras galva AW-E860L
(18)
Tika konstatēts, ka kameras galva AW-E860L ir gandrīz vienāda ar iepriekšējo modeli, kas iekļauts Regulas (EK) Nr. 2042/2000 pielikumā. Jaunais modelis ir vienīgi modernizēts, ņemot vērā jaunas vides prasībās Kopienā. Tādēļ tika secināts, ka šis modelis būtu jāizslēdz no spēkā esošo antidempinga pasākumu piemērošanas jomas.
(19)
Saskaņā ar Kopienas iestāžu pieņemto praksi šī televīzijas kameras sistēma būtu jāatbrīvo no antidempinga maksājuma no dienas, kad Komisijas dienesti saņēmuši attiecīgo pieprasījumu piešķirt atbrīvojumu. Tādējādi visi šādas kameras ievedumi, kas importēti 2005. gada 10. maijā vai pēc šā datuma, būtu jāatbrīvo no galīgā antidempinga maksājuma:
Matsushita: kameras galva AW-E860L.
4. Ieinteresēto personu informācija un secinājumi
(20)
Komisija paziņoja Kopienas TKS ražotājiem un eksportētājiem savus secinājumus un deva tiem iespēju izteikt savu viedokli. Neviena no ieinteresētajām personām neiebilda pret Kopienas atzinumiem.
(21)
Pamatojoties uz iepriekš minēto, Regula (EK) Nr. 2042/2000 būtu attiecīgi jāgroza,
IR PIEŅĒMUSI ŠO REGULU.
1. pants
Regulas (EK) Nr. 2042/2000 pielikumu aizstāj ar šīs regulas pielikuma tekstu.
2. pants
1. Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
2. Šo regulu piemēro šādu modeļu ievedumiem, ko ražojuši un Eiropas Kopienā ieveduši šādi ražotāji eksportētāji:
a)
Ikegami Tsushinki Co., Ltd - no 2004. gada 28. oktobra:
-
kameras galva HC-500;
-
kameras galva HC-500W;
b)
Hitachi Denshi (Europa) GmbH - no 2005. gada 27. janvāra:
-
kameras galva V-35;
-
kameras vadības ierīce RU-Z35;
-
kameras adapters CA-Z35;
-
kameras adapters EA-Z35.
c)
Matsushita no 2005. gada 10. maija
-
kameras galva AW-E860L.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 2. septembrī

Labels: 12
3
4
18